作者:韋驤
標題:沁園春
內容:林葉陰濃，海雲峰聳，夏景漸分。稱畫堂開宴，雍雍笑語，高年耆德，初弄君恩。漢相家聲，一經傳訓，賞典今朝歸慶門。清和晝，見香飄百和，樂按長春。休論。萬事紛紜。算壽考、鄉閭能幾人。況鳳書才降，龜齡正永，莫辭金盞，一醉醺醺。萱草忘憂，榴花含笑，庭院風光如再新。成歡頌，願齊堅檜柏，頻奉絲綸。